Bonacca

Bonacca (ok The Cay nöömt) is en Cay in de Karibische See 300 Meter vör de Küst von dat Eiland Guanaja, dat to de Islas de la Bahía von Honduras höört. Binnen Honduras höört dat to dat Departamento Islas de la Bahía.

Dat Eiland is bi en Längd von 460 Meter un en Breed von 230 Meter üm un bi söss Hektar groot un nich höger as een Meter över de See. Liekers leevt dor üm un bi 5000 Lüüd, de in Hüüs wahnt, de op Stelten staht. De Holthüüs nehmt dat kumplette Cay in. Straten un Weeg gifft dat nich, blots Stegels un Kanaals. De Verkehr löppt över Bööd.

Bonacca weer fröher en Krallenriff, dat ut de See rutkieken dee. Dat bestünn ut twee lüttjere Delen (Hog Cay un Shane’s Cay), de dör Todoon von’n Minsch nu vergröttert un to een Eiland verbunnen sünd.

De nächsten Öörd op Guanaja sünd Pelican Ridge un Sandy Bay. Bi Pelican Ridge liggt ok de Aeropuerto de Guanaja.

Fröher hebbt sik de Naams Bonacca un Guanaja all beid op de Grupp ut dat Cay un dat gröttere Eiland betagen, aver vondaag is mit Bonacca mehrstendeels dat Cay un mit Guanaja dat gröttere Eiland meent.

De Spraak von Bonacca is Bay Islands English, aver ok Spaansch is fakener to hören.

Kategorie:Eiland
Kategorie:Departamento Islas de la Bahía